钦定古今图书集成/明伦汇编/氏族典/第391卷 > 李若拙
## 钦定古今图书集成/明伦汇编/氏族典/第391卷 > 李若拙

按《宋史李若拙传》：“若拙，字藏用，京兆万年人。父光赞，
贝冀观察判官。若拙举进士，擢上第，授密州防御推
官，登贤良方正直言极谏科，改著作佐郎，出监商州
坑冶。太平兴国二年，知乾州，坐削籍，流海岛。岁馀，起
授卫尉寺丞，知陇州。四年，复旧官，超授监察御史，通
判泰州。召归，改右补阙。雍熙三年，假秘书监，使交州。”
先是，黎桓制度逾僭，若拙既入境，即遣左右戒以臣
礼，由是桓听命，拜诏尽恭。上谓其不辱命，迁起居舍
人，充盐铁判官。淳化二年，出为两浙转运使、职方员
外郎，徙河北路。五年，直昭文馆，迁主客郎中、江南转
运使，罢泾州。至道二年，黎桓复侵南鄙，又诏若拙充
使，至则桓复禀命。真宗嗣位，进秩金部郎中，召试学
士院，改兵部，俄知制诰。咸平初，改右谏议大夫。四年，
卒。子绎。